钦定古今图书集成/理学汇编/学行典/第172卷 > 范祖干
## 钦定古今图书集成/理学汇编/学行典/第172卷 > 范祖干

按《明外史范祖干传》：“祖干字景光，金华人。从同邑许
谦游，得其指要。其学以诚意为主，而严以慎独持守
之功，引诱学者，惟恐不入于善。四方士大夫尝询其
安否，为斯文重轻。岁戊戌十二月，太祖亲下婺州，与
叶仪并召祖干持大学以进。太祖问‘治道何先，对曰：
‘不出是书’。太祖令剖陈其意，祖干谓帝王之道，自修’”
身齐家以至治国平天下，必上下四旁均齐方正，使
万物各得其所，而后可以言治。太祖曰：“圣人之道，所
以为万世法。吾自起兵以来，号令赏罚，一有不平，何
以服众？夫武定祸乱，文致太平，悉是道也。”深加礼貌，
命二人为谘议。祖干以亲老辞归。李文忠守严州，特
加敬礼，恒称之为师。祖干事亲孝，父母皆八十馀而
终。家贫不能葬，乡里共为营办，悲哀三年如一日。有
司以闻，命表其所居曰“纯孝坊”，学者称为“纯孝先生。”